প্রধানমন্ত্রী নরেন্দ্র মোদী, মুখ্যমন্ত্রী মমতা বন্দ্যোপাধ্যায় থেকে সিবিআই— সবই রয়েছে। তবে একটু ঘুরিয়ে! সেই আড়ালটুকু রেখেই এবার বঙ্গের যাত্রামঞ্চেও চলে এল নোট বাতিল পর্ব। 
শুক্রবার বারাসতের কাছারি ময়দানে পশ্চিমবঙ্গ যাত্রা উৎসবের উদ্বোধন করেছেন মুখ্যমন্ত্রী। আজ, শনিবার সেখানেই নোট বাতিল নিয়ে চিৎপুরের ‘আনন্দবীণা’ অপেরার পালা— ‘ভাল মানুষের ভাত নেই’। পালাকার মঞ্জিল বন্দ্যোপাধ্যায় জানান, নোট বাতিলকে কেন্দ্র করে ঘটা সাম্প্রতিক ঘটনাপ্রবাহের প্রতিটি বাঁকই পালায় ফুটিয়ে তুলেছেন তিনি।
মঞ্জিলের পালায় একাধিকবার উঠে এসেছে মুখ্যমন্ত্রীর প্রসঙ্গ। তবে সেখানে প্রতিবাদী ‘দিদি’র নাম শ্রেয়া। তাঁর লড়াই দেশের নেতা বীরেন্দ্র শাহ এবং শিল্পপতি রামলাল শেঠের বিরুদ্ধে। মঞ্জিলের কথায়, ‘‘স্পষ্টই বোঝা যাচ্ছে ওই চরিত্র দু’টি (বীরেন্দ্র এবং রামলাল) যথাক্রমে প্রধানমন্ত্রী নরেন্দ্র মোদী এবং শিল্পপতি বিজয় মাল্যের আদলে তৈরি।’’
পালার গল্প এগিয়েছে নোট বাতিলকে কেন্দ্র করে মমতা-মোদীর সংঘাতকে ঘিরেই। সঙ্গে রয়েছে সিবিআই এবং তৃণমূল সাংসদদের গ্রেফতারির প্রসঙ্গও। 
কেমন সেই গল্প? মঞ্জিল জানান, বীরেন্দ্রের নোট বাতিলে দেশজুড়ে দুর্ভোগে পড়েছেন সাধারণ মানুষ। তাঁদের বিক্ষোভ-আন্দোলনে নেতৃত্ব দিচ্ছেন সকলের ‘দিদি’ শ্রেয়া। ‘পোষা ময়না’ চাঁদবদন রায় বা সি বি রায়কে দিয়ে শ্রেয়ার বিরুদ্ধে পাল্টা প্রতিহিংসার রাজনীতি শুরু করেছেন বীরেন্দ্র। যার জেরে জেলে যেতে হয়েছে ‘দিদি’র ভাইকে। প্রসঙ্গত, একটি মামলার সূত্রে সিবিআই’কে কেন্দ্রীয় সরকারের ‘খাঁচাবন্দি তোতাপাখি’ বলে মন্তব্য করেছিল সুপ্রিম কোর্ট। আর সম্প্রতি রোজভ্যালি মামলায় জেলে যেতে হয়েছে তৃণমূলের দু’জন সাংসদকে। 
মোদী-মমতার সংঘাতের ঘনঘটায় বাদ যায়নি বঙ্গ বিজেপি’র প্রসঙ্গও। রূপা গঙ্গোপাধ্যায়-লকেট চট্টোপাধ্যায়ের প্রসঙ্গ এসেছে পালায়। তাঁদের বলা হয়েছে ‘রুপোর লকেট’! এসেছে নোবেলজয়ী অর্থনীতিবিদ অমর্ত্য সেনের প্রসঙ্গও।
কেন এই উদ্যোগ? মঞ্জিল বলেন, ‘‘যাত্রা তো সাধারণ মানুষের প্রাত্যহিকতাকেই নিজের শরীরে ধারণ করে। এই মুহূর্তে সবচেয়ে গুরুত্বপূর্ণ ঘটনা হল নোট বাতিল-কাণ্ড। আমি সেই বিষয়টিকেই আমার লেখায় ধরতে চেয়েছি।’’ তাঁর কথায়, ‘‘আচমকা নোট বাতিল হওয়ায় বহু মানুষ বিপদে পড়েছেন। তবে আমরা কিন্তু সরাসরি রাজনৈতিক বিষয়ে কোনও মন্তব্য করিনি। যা বলার রূপকার্থে বলেছি।’’
যাত্রার অন্তিমে দলবল নিয়ে দিল্লি যাবেন ‘দিদি’ শ্রেয়া। সেখানেই হবে তাঁর আর বীরেন্দ্রের মুখোমুখি সংঘাত! কী হবে সেই লড়াইয়ের ফল? 
ভাঙতে নারাজ মঞ্জিল। মুচকি হেসে তাঁর জবাব, ‘‘ওটা জানতে হলে একটু কষ্ট করে আজ, শনিবার কাছারি ময়দানে চলে আসুন।’’